b'\n_START_ARTICLE_\nM/S King Seaways\n_START_SECTION_\nTT-Line\n_START_PARAGRAPH_\nNils Holgersson valmistui Schichau Seebeckswerftin telakalta Saksasta vuonna 1987 Wallenius Rederietille, joka rahtasi laivan TT-Linen liikenteeseen v\xc3\xa4lille Trelleborg\xe2\x80\x93Travem\xc3\xbcnde. Vuonna 1992 Wallenius Rederiet myi aluksen Rederi AB Gotlandille, josta oli tullut TT-Linen uusi osakas. Laiva jatkoi TT-Linen liikenteess\xc3\xa4 samalla reitill\xc3\xa4 vuoteen 1992 asti. Vuoden 1992 joulukuussa laiva myytiin Brittany Ferries -yhti\xc3\xb6lle Ranskaan. Laiva jatkoi liikennett\xc3\xa4 TT-Linen v\xc3\xa4reiss\xc3\xa4 21. joulukuuta 1992 asti.\n_START_SECTION_\nBrittany Ferries\n_START_PARAGRAPH_\nTammikuussa 1993 laivan nimi muutettiin Val de Loireksi ja se k\xc3\xa4vi La Spezian telakalla remontoitavana. Remontin kustannukset nousivat 70 miljoonaan puntaan._NEWLINE_9. kes\xc3\xa4kuuta 1993 Val de Loire aloitti s\xc3\xa4\xc3\xa4nn\xc3\xb6llisen reittiliikenteen Brittany Ferries-yhti\xc3\xb6n v\xc3\xa4reiss\xc3\xa4 reiteill\xc3\xa4 Roscoff\xe2\x80\x93Cork/Plymouth ja Plymouth\xe2\x80\x93Santander._NEWLINE_Vuonna 2005 laiva asetettiin liikenteeseen reitille St Malo/Cherbourg\xe2\x80\x93Portsmouth._NEWLINE_Marraskuussa 2005 laiva myytiin DFDS-yhti\xc3\xb6lle Tanskaan. Liikenne Brittany Ferriesille jatkui kuitenkin 19. helmikuuta 2006 asti.\n_START_SECTION_\nDFDS Seaways\n_START_PARAGRAPH_\nHelmikuussa 2006 laivan nimi vaihdettiin King of Scandinaviaksi. Saman vuoden maaliskuussa laiva aloitti liikenteen v\xc3\xa4lill\xc3\xa4 Amsterdam\xe2\x80\x93Newcastle DFDS Seawaysin v\xc3\xa4reiss\xc3\xa4. 27. tammikuuta 2011 King of Scandinavia sai DFDS Seawaysin uudistuessa uuden v\xc3\xa4rityksen ja uuden nimen King Seaways.\n_START_SECTION_\nTulipalo 28. joulukuuta 2013\n_START_PARAGRAPH_\n28. joulukuuta 2013 noin kello 22:45 Ison-Britannian aikaa laivalla havaittiin tulipalo. Laiva oli tuolloin normaalilla reittimatkallaan Newcastlesta IJmuideniin mukanaan 946 matkustajaa ja 127 miehist\xc3\xb6n j\xc3\xa4sent\xc3\xa4. Palo havaittiin nopeasti, mutta kuusi ihmist\xc3\xa4 jouduttiin kuljettamaan sairaalaan savun hengitt\xc3\xa4misen vuoksi. Sairaalaan joutuneista kaksi kuului miehist\xc3\xb6\xc3\xb6n ja loput nelj\xc3\xa4 olivat matkustajia. Laiva palasi tulipalon j\xc3\xa4lkeen takaisin Newcastleen, eik\xc3\xa4 muille matkustajille koitunut tapauksesta v\xc3\xa4lit\xc3\xb6nt\xc3\xa4 vaaraa. Kaksi matkustajaa pid\xc3\xa4tettiin pian palon j\xc3\xa4lkeen ep\xc3\xa4iltyin\xc3\xa4 palon sytytt\xc3\xa4misest\xc3\xa4.'